白居易
叙德书情四十韵，上宣歙翟中丞
元圣生乘运，忠贤出应期。还将稽古力，助立太平基。
土控吴兼越，州连歙与池。山河地襟带，军镇国藩维。
廉察安江甸，澄清肃海夷。股肱分外守，耳目付中司。
楚老歌来暮，秦人咏去思。望如时雨至，福是岁星移。
政静民无讼，刑行吏不欺。撝谦惊主宠，阴德畏人知。
白玉惭温色，朱绳让直辞。行为时领袖，言作世蓍龟。
盛幕招贤士，连营训锐师。光华下鹓鹭，气色动熊罴。
出入麾幢引，登临剑戟随。好风迎解榻，美景待搴帷。
晴野霞飞绮，春郊柳宛丝。城乌惊画角，江雁避红旗。
藉草朱轮驻，攀花紫绶垂。山宜谢公屐，洲称柳家诗。
酒气和芳杜，弦声乱子规。分球齐马首，列舞匝蛾眉。
醉惜年光晚，欢怜日影迟。回塘排玉棹，归路拥金羁。
自顾龙钟者，尝蒙噢咻之。仰山尘不让，涉海水难为。
身忝乡人荐，名因国士推。提携增善价，拂拭长妍姿。
射策端心术，迁乔整羽仪。幸穿杨远叶，谬折桂高枝。
佩德潜书带，铭仁暗勒肌。饬躬趋馆舍，拜手挹阶墀。
霄汉程虽在，风尘迹尚卑。敝衣羞布素，败屋厌茅茨。
养乏晨昏膳，居无伏腊资。盛时贫可耻，壮岁病堪嗤。
擢第名方立，耽书力未疲。磨铅重剸割，策蹇再奔驰。
相马须怜瘦，呼鹰正及饥。扶摇重即事，会有答恩时。